Flemming Viðar Valmundsson , fæddur árið 1995 , valdi að læra á harmóníku vegna óskilgreinds innblásturs um átta ára aldurinn og hefur ekki skilið við hana síðan . Hann lærði hjá Guðmundi Samúelssyni í Tónlistarskólanum í Grafarvogi , þar sem hann hélt burtfarartónleika sína á 18 ára afmælisdaginn . Með harmóníkunni hefur hann hlotið ýmis verðlaun og má þar nefna þriðja sæti í alþjóðlegri harmóníkukeppni í Castelfidardo og svo ein af verðlaunum Nótunnar með Harmóníkukvintettinum í Reykjavík . Utan harmóníkunnar hefur Flemming verið virkur í grasrótarhljómsveitastarfi og unnið til ýmissa verðlauna á Músíktilraunum , og lauk hann þremur hljóðfæraprófum við Tónlistarskóla FÍH áður en hann hélt utan í klassískt tónlistarnám . Hann stundar nú bakkalárnám við Konunglega Tónlistarháskólann í Kaupmannahöfn hjá Geir Draugsvoll , einum fremsta harmóníkukennara heims , og hefur einnig fengið þar leiðsögn hjá herskara af risum harmóníkuheimsins .